贺新凉 蝶粉莺簧
王槩 (Qing)
柔媚轻飔卷。一双双、来粘钗股，却因谁遣。倦起花房多傲色，交后粉痕微泫。记始化、蛹包红茧。摇曳小窗璀粲甚，赘芳丛、动怯春寒浅。晒朱鬣，手亲展。萎蕤细锁金衣显。爱转吭、如簧圆滑，陆离鲜扁。啼彻深林春逾静，不比村庄鸡犬。骑月雨、今朝差免。皓齿清歌都逊却，挟黄柑、偶听皆成典。美俦媲，燕两剪。